6 sarnaqäwi: Suma yuqampi jan wali yuqampi
UÑTAM Cainampi Abelampiru. Waynäxapxiwa. Cainax yapu yapuchiriwa. Jupax muxsa achunaka, kunaymani achunaka achuyiriwa.
Abel sat sullkapasti uwij awatiriwa. Uwij qallunak wal munasirïna. Uka uwij qallunakapax jilarxasinxa waljäxänwa, uk Abelax uñjäna.
Mä uruxa, Cainampi Abelampix Diosaruw ofrenda churapxäna. Cainax yapupatwa achunak apäna. Abelasti suma lik’i uwijapwa aparakïna. Abelampi ofrendapampiw Jehová Diosar kusisiyäna, ukampis Cainampi ofrendapampix janiw kusisiykänti. ¿Kunatsa, uk yattati?
Abelan ofrendapax sumänwa Cainankirit sipansa, ukampisa janiw uka tuqitaki Abelan ofrendapax sumäkänti. Jan ukasti Abelax suma jaqïnwa. Jehová Diosarusa jilaparusa munasïnwa. Ukampisa Cainax qhurünwa; janiw sullkapar munaskänti.
Ukatpï Jehová Diosaxa, janiw ukhamañamäkiti sänxa. Ukampis Cainax janiw ist’känti. Abelar Diosan munasitap uñjasaxa wali phiñasitaw Cainax sarnaqäna. Akham sänwa Abelaruxa: ‘Pampar saraskañäni’ sasa. Pampankkasinxa, sullkaparuw wal nuwjäna. Jiwayañkamaw nuwjäna. Jan wali jaqipunïnwa, ¿kamsasmas jumaxa?
Abelax jiwatäxchisa, Diosax jupat amtasiskiwa. Abelax suma jaqïnwa, ukham jaqinakarux Jehová Diosax janiw armkiti. Ukatwa jutïrpachan Abelar jaktayxani. Ukatxa Abelax janiw jiwxaniti. Wiñayaw aka Uraqin jakasxani. ¿Janit jupjama jaqinakar uñt’añ munksna?
Cainjam jaqinakarux Diosax janiw munaskiti. Ukatwa, Cainax sullkapar jiwaykatayna ukhaxa, Diosax familiapat jayar alisnuküna. Cainax jayar jakasiriw sarxäna, mä kullakap irpasïna, jupaw warmipäxäna.
Qhipatxa Cainampi warmipampixa wawanakanïxapxänwa. Ukat Adanampi Evampin yaqha wawanakapaxa wawanakanïxapxarakïnwa. Ukhamatwa aka Uraqinxa jaqinakax mirantxapxäna. Mä qhawqhanir uñt’añäni.
Génesis 4:2-26; 1 Juan 3:11, 12; Juan 11:25.
Jiskt’äwinaka
- ¿Cainampi Abelampix kun lurañsa qalltapxäna?
- ¿Kuna ofrendanaksa Cainampi Abelampix Jehová Diosar churapxäna?
- ¿Kunatsa Abelan ofrendapax Jehová Diosar kusisiyäna, ukat kunatsa Cainan ofrendapax janirak kusisiykänxa?
- ¿Kuna kast jaqïns Cainaxa, ukat kunjamsa Jehová Diosax yanapt’äna?
- ¿Cainax sullkapampi pampankkasinxa kamachänsa?
- Sullkapar jiwayatayna ukatxa kunas Cainar pasäna uk qhañacht’ma.
Yaqha jiskt’äwinakampi
- Liyt’añamawa Génesis 4:2-26.
¿Jehová Diosaxa, janïr Cainax juchar purkipanxa kamsataynasa? (Gén. 4:7.)
¿Kunjamsa Cainax chuymapan amtatap uñacht’ayäna? (Gén. 4:9.)
Jan juchanin wilapax wartaski ukxa, ¿kunjamsa Jehová Diosaxa uñji? (Gén. 4:10; Isa. 26:21.)
- Liyt’añamawa 1 Juan 3:11, 12.
¿Kunatsa Cainax wal phiñasïna, ukat kunsa jiwasax yatiqsna? (Gén. 4:4, 5; Pro. 14:30; 28:22.)
Familiasas Jehová Dios contra sayt’asipkpan jiwasax Diosatakjam sarnaqaskakiñäniwa, ¿kunjamsa Bibliax uka tuqit yatichistu? (Sal. 27:10; Mat. 10:21, 22.)
- Liyt’añamawa Juan 11:25.
¿Kunatï chiqapäki uka layku jiwirinakarux kun churäx sis Diosaxa? (Juan 5:24.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn